फ्लॉप रही पान और चाय की दुकान, फिर बनाने लगे कचोरी; आज इलाके का जाना-माना नाम
Madhya Pradesh Zayka Special Story - Chacha Kachori Ki Dukan. मध्यप्रदेश में वैसे तो रायसेन पर्यटन क्षेत्र के लिए जाना जाता है, पर बात स्वाद की हो तो यहां चच्चा कचोरी का हर कोई मुरीद है। कारण 28 साल से वही स्वाद।
मध्यप्रदेश में वैसे तो रायसेन पर्यटन क्षेत्र के लिए जाना जाता है, पर बात स्वाद की हो तो यहां चच्चा कचोरी का हर कोई मुरीद है। कारण 28 साल से वही स्वाद। कचोरी के दीवाने यहां लाइन में लगकर इसे खरीदते हैं। साथ ही पैक करवाकर घर भी ले जाते हैं।
लाल मिर्च, गरम मसाला, लौंग, काली मिर्च, हींग, सौंफ और मूंग दाल के मसाले से तैयार गरमा-गरम कचोरी यहां दिनभर महकती है। हालत ऐसी कि कढ़ाई से निकलते ही खरीदार कहने लगते हैं- पहले मुझे दो। दिनभर में यहां करीब 1000 कचोरी बिक जाती है। चाचा ने कचोरी बनाने की शुरुआत एक छोटी सी गुमटी से की थी। तब 2 रुपए की एक कचोरी थी, जो अब 7 रुपए में मिलती हैं।
रायसेन शहर में दो दोस्तों ने कॉलेज में पढ़ाई के दौरान इसकी शुरुआत की। दोनों बेरोजगार भी थे। उनके मन में कुछ करने का आइडिया आया तो उन्होंने सबसे पहले शहर के महामाया चौक (उस समय यही बस स्टैंड हुआ करता था) पर एक पान की छोटी सी गुमटी खोलकर अपने बिजनेस की शुरुआत की। लेकिन उनका यह बिजनेस ज्यादा चल नहीं पाया। फिर उन्होंने चाय की दुकान खोली। यहां भी किस्मत ने उनका साथ नहीं दिया।
इसके बाद उन्होंने सोचा कि क्यों न हम कचोरी का धंधा शुरू करते हैं। फिर उन्होंने इसकी शुरुआत की और देखते ही देखते उनकी कचोरी शहर सहित पूरे जिले में ब्रांड बन गई। कचोरी का स्वाद इतना फेमस हुआ कि प्रसिद्ध भजन गायक स्वर्गीय रविंद्र जैन जब रायसेन में एक निजी कार्यक्रम में पहुंचे तो उनके द्वारा शहर के चच्चा की कचोरी पर एक भजन गाया गया।
कॉलेज के दिनों से दोनों की दोस्ती चर्चा में
महेश श्रीवास्तव और लीलाधर शर्मा की दोस्ती कॉलेज के दिनों से ही चर्चा में रही। दोनों परिवारों के बीच भी इतने मधुर संबंध कि अक्सर एक-दूसरे के यहां खाना खाने से लेकर सभी काम साथ में करते हैं। पारिवारिक, विवाह सम्मेलन हो या अन्य कार्यक्रम दोनों साथ में ही आते-जाते थे। दुकान पर भी मिलजुल कर बैठते हैं। सुबह महेश श्रीवास्तव तो शाम को लीलाधर शर्मा दुकान संभालते हैं।
20 साल से खा रहा हूं कचोरी: शिवलाल
चच्चा कचोरी की दुकान पर लगभग 20 सालों से कचोरी खा रहे शहर के निवासी शिवलाल यादव और राजेश पंथी पहलवान ने बताया कि रायसेन शहर में चच्चा कचोरी की दुकान काफी पुरानी है, और हम तो उसी समय से कचोरी खा रहे हैं, जब चच्चा ने कचोरी की दुकान की शुरुआत की थी उनकी कचोरी में कुछ अलग ही बात है, जो कि सालों बाद भी एक जैसा ही स्वाद बना हुआ है, वहीं दूसरी बात यह है, कि दुकान पर सुबह हो या शाम कचोरी गरमा गरम ही मिलती हैं, जिस कारण यह शहर के हर कोने से लोग यहां पहुंचते हैं, जब बात खाने-पीने की आती है, तो हर शख्स के मुंह पर चच्चा की कचोरी का ही नाम रहता है।
